Der har her i weekenden været god stemning blandt et stort antal sommerhusejere, fastboende og lokale virksomheder i området nord for Hvide Sande, forbi Klegod og op til Søndervig.

Klager har nemlig været medvirkende til, at det svenske energiselskab Vattenfall fredag kunne meddele, at byggeriet af havvindmølleparken Vesterhav Syd, der skal opføres langs kysten, er blevet udskudt med tre år.

Fakta om det udskudte havmølleprojekt Vesterhav Syd og Nord ligger i Nordsøen 4,2 til 10 kilometer fra vestkysten

Parkerne får henholdsvis 20 og 21 Siemens Gamesa 8,4 MV møller

Vindmøllerne kan dække det årlige elforbrug hos cirka 380.000 husstande

Vesterhav Syd og Nord vil øge den danske elproduktion fra vindmøller med over ti procent. Dermed giver de kystnære mølleparker et markant pust til det politiske mål om mindst 50 procent vedvarende energi i 2030.

Interesseorganisationen Dansk Energi anslår, at det vil koste tre millioner ton CO2 at udskyde projektet i tre år. Det svarer til udledningen fra 1,5 millioner dieselbiler. Kilde: Vattenfall og Dansk Energi

- Vi er glade, og vi havde ikke regnet med, at Vattenfall ville udskyde projektet så længe. Jeg betragter det som en halv sejr, og herhjemme har vi fået en ekstra god flaske vin til aftensmaden, siger Preben Greibe fra Odense, der har sommerhus på Holmsland Klit og er formand for foreningen 'Stop Vesterhav Syd'.

Sammen med 300 andre påpegede han overfor Energiklagenævnet, projektets høringsproces ikke er foregået i overensstemmelse med reglerne, og i december gav klagenævnet dem ret.

Vattenfall ærgrer sig

Med Klagenævnets afgørelse skal der udarbejdes en supplerende redegørelse til den oprindelige vurdering, hvilket betyder, at det svenske energiselskab ikke kan påbegynde byggeriet i år som oprindelig planlagt.

Landechef for Vattenfall i Danmark, Michael Simmelsgaard, havde ikke regnet med, at sagen ville ende, som den gjorde, eller at Energiklagenævnet ville være næsten to år om at nå til en afgørelse.

- Vi er ærlig talt noget ærgerlige over, at vi er nødt til at udskyde. Det har jo ikke bare økonomiske konsekvenser for os og for vores underleverendører, som ikke får de kontrakter på kort sigt, vi havde lavet med dem, men også for miljøproblemerne. De er voldsomt galopperende, og udsættelsen hjælper ikke ligefrem. Det, synes vi, er trist, siger han.

Den ny miljøvurdering vil ifølge Vattenfall tage halvandet år at udarbejde. Dertil skal selskabet aflyse udbud med leverandører, der skal stå for at levere blandt andet fundamenter og kabler, for at genoptage dem på et senere tidspunkt.

Udbuddet om Vesterhav Syd er en af to havvindmølleparker, Vattenfall står i spidsen for. Virksomheden regner med, at den anden, Vesterhav Nord, også vil være omfattet af Klagenævnets afgørelse.

Del af energiaftale fra 2012

Beslutningen om at bygge to havvindmølleparker er et resultat af Folketingets energiaftale fra 2012.

Partiet Venstre forsøgte at ændre aftalen og droppe de kystnære møller, dengang partiet var alene i regering, men et flertal i Folketinget sagde nej, og i dag er Venstre - omend modvilligt - med i aftalen omkring de kystnære parker.

Det er også Venstres Energi-, Forsynings- og Klimaminister Lars Christian Lilleholt, der på statens vegne har underskrevet aftalen med selskabet Vattenfall, som vandt udbuddet om de kystnære vindmølleparker.

Protestgrupper, der er imod opførslen af Vesterhav Syd og Vesterhav Nord, har med adskillige klager siden 2012 forsøgt at forhindre vindmølleparkerne i at blive en realitet, mens kommunerne i de to områder i flere år har bakket op om projektet, der gav udsigt til nye arbejdspladser.